Lubaluleke ngoba thina base Afrika sikholwa ukuthi umuntu akafi kodwa uyedlula aye kobabamkhulu lapho ephenduka ithongo khona. Lokhu okuyinkolelo yethu kusobala ukuthi sikuthatha kuye uMdali uqobo. Siphinde futhi sikholelwe ekuthini umuntu akabi umuntu nje ngoba esezelwe sesimbona ngamehlo. Kodwa umuntu ngokwase Afrika uba umuntu mhlazane noma ngesikhathi ehlala esibelethweni noma esiswini sikanina. (conception stage). Nakho lokhu uMvelinqangi uyakubalula ukuthi umuntu uba umuntu mhlazane ehlala esibelethweni sikanina.
Uyezwakala nasencwadini engcwele lapho ethi umuntu nomuntu umazi esiyihluli esiswini sikanina. “Amehlo akho angibona ngiseyihlule, zonke izinsuku zami zalotshwa encwadini yakho, zanqunywa, lungakafiki nolulodwa kuzo “. (Amahubo 139 vs 16). Lamazwi ka Nkulunkulu aveza ngokusobala ukuthi umuntu yisidalwa sakhe esibaluleke kakhulu futhi ukubaluleka kwaso kusuka phansi eseyihluli. Lokhu kuveza ukuthi asikho isigaba sempilo yomuntu esingabalulekile.
Ngesikhathi kwenzeka lokhu kuchitheka kuningi okwenzekayo empilweni yalona wesifazane okumngcolisayo. Manje uthole ukuthi umuntu uqhubeka nempilo ngaphandle kokuhlanzwa agezwe yena uqobo lwakhe. Noma lokhu kungeze kwathathwa njengesifo somuntu omdala, noma obesephilile lapha emhlabeni kodwa kuhle kwazeke ukuthi isifo, kugcinwe lokho okufanele.